Broj: 711-I-752-P-156/22-02-17

Zagreb, 9. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Petre Papak, samostalne financijske referentice u trgovačkom društvu Zeleni grad Šibenik d.o.o.**,za davanjem očitovanja,na 163. sjednici, održanoj 9. ožujka 2022., daje sljedeće:

**OČITOVANJE**

**I. Obveznici u smislu ZSSI/21 (dalje: obveznici) mogu uz plaću za obnašanje javne dužnosti ostvarivati plaću u naravi u smislu korištenja službenog automobila, sukladno općim aktima tijela javne vlasti u kojem obnaša dužnost, jer se ne radi o dodatnoj naknadi u smislu članka 7. točke d) ZSSI/21-a, pri čemu su dužni voditi računa o načinu korištenja vozila te evidenciji korištenja.**

**II. Sukladno članku 7. točci d) ZSSI/21-a obveznici ne smiju pored plaće koju primaju za obnašanje javne dužnosti od poslodavca ostvarivati druge primitke, kao što su uplate u dobrovoljni mirovinski fond, dodatno zdravstveno osiguranje i životno osiguranje i sl., osim ako drugim zakonom nije drukčije propisano, odnosno izričito dopušteno, jer se isti ne mogu smatrati plaćom obveznika, već drugim dodatkom za obnašanje javne dužnosti.**

**III. Iznimno, novi obveznici, odnosno oni koji su to postali stupanjem ZSSI/21 na snagu bi mogli koristiti zdravstvene usluge do isteka ugovorenog razdoblja ukoliko je polica dopunskog zdravstvenog osiguranja u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI/21-a na snagu.**

**IV. Obveznici nemaju pravo na plaćeno članstvo u strukovnim komorama, kao niti na plaćene troškove sistematskog zdravstvenog pregleda za vrijeme trajanja radnog odnosa, jer bi se radilo o dodatnoj naknadi za poslove obnašanja javne dužnosti.**

**V. Obveznik, smije pored plaće koju prima za obnašanje javne dužnosti od poslodavca ostvarivati sljedeće novčane primitke:**

**- dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina),**

**- plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti,**

 **- potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja,**

 **- otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te od poslodavca plaćene edukacije povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti,**

 **jer isti primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**

Obrazloženje

Petra Papak, samostalna financijska referentica u trgovačkom društvu Zeleni grad Šibenik d.o.o podnijela je zahtjev za očitovanjem koji je u knjigama ulazne pošte zaprimljen 22. veljače 2022. pod brojem: 711-U-3196-P-156/22-01-2, povodom kojeg se vodi predmet broj P-156/22.

Nastavno na Smjernicu Povjerenstva od 31. siječnja 2022. kojom se ukazuje na zabranu primitka dodatnih naknada, podnositeljica traži mišljenje smiju li obveznici pored plaće ostvarivati druge primitke, odnosno smije li se obračunavati plaća u naravi na radnom mjestu na kojem obveznik prima redovnu plaću. Povodom dodatnog traženja Povjerenstva, podnositeljica je precizirala da se upit odnosi na korištenje službenog automobila te uplate životnog i zdravstvenog osiguranja te uplate u mirovinski fond.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbi ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavcima 1. i 2. određen je krug zakonskih obveznika koje povodom obnašanja dužnosti obvezuju zabrane i ograničenja propisane odredbama ZSSI/21-a, među kojima su navedeni i predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, stoga je i član Uprave trgovačkog društva Zeleni grad Šibenik d.o.o., kojem je jedini osnivač Grad Šibenik, zakonski obveznik.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 21. stavkom 1. Zakona o porezu na dohodak („Narodne novine“ broj 115/16., 106/18., 121/19., 32/20. i 138/20.) propisano je da se primicima po osnovi nesamostalnog rada (plaćom) smatraju svi primici koje poslodavac u novcu ili u naravi isplaćuje ili daje radniku po osnovi radnog odnosa, prema propisima koji uređuju radni odnos, pri čemu se primicima u naravi, između ostaloga,  smatra i korištenje prometnih sredstava koje poslodavci daju radnicima i fizičkim osobama koje ostvaruju dohodak od nesamostalnog rada kod tih poslodavaca.

Povjerenstvo utvrđuje da se u smislu poreznih propisa korištenje službenog automobila smatra primitkom u naravi, na koji je poslodavac dužan obračunati porez, slijedom čega se ne radi o dodatnoj naknadi u smislu članka 7. točke d) ZSSI/21-a.

Stoga zakonski obveznik može uz plaću za obnašanje javne dužnostiostvarivati plaću u naravi koja se sastoji od korištenja službenog automobila, sukladno općim aktima tijela javne vlasti u kojem obnaša dužnost, pri čemu je dužan voditi računa da automobil koristi na dopušteni način te da vodi propisanu evidenciju korištenja automobila.

U odnosu na uplate životnog i zdravstvenog osiguranja te uplate u mirovinski fond, Povjerenstvo je već Smjernicom Broj: 711-I-134-R-34/22-01-17 od 31. siječnja 2022., koju je javno objavilo na svojoj internetskoj stranici te dostavilo obveznicima, ukazalo obveznicima du sukladno članku 7. točci d) ZSSI/21-a ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su uplate u dobrovoljni mirovinski fond, dodatno zdravstveno osiguranje, životno osiguranje i sl., jer se isti ne mogu smatrati plaćom obveznika, već drugim dodatkom za obnašanje javne dužnosti.

Iako obveznici nemaju pravo na podmirenje police dopunskog zdravstvenog osiguranja, Povjerenstvo uvažava okolnost da su police osiguranja novih obveznika zaključene prije njihova stupanja na dužnost te da bi raskid ugovora o dopunskom zdravstvenom osiguranju mogao imati štetne posljedice za ugovaratelja osiguranja, stoga bi novi obveznik koji to nije bio prema ranijem Zakonu o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), mogao koristiti zdravstvene usluge do isteka ugovorenog razdoblja ukoliko je polica u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI/21-a na snagu, odnosno prije 25. prosinca 2021.

Članstvo u pojedinim strukovnim komorama može biti pretpostavka za obavljanje određenih poslova, ali isto je ponajprije povezano s osobom koja kroz članstvo u komori stječe licencu, koja je strogo osobna (neprenosiva) i vezana je za stručne kvalifikacije osobe te predstavlja preduvjet da bi se određena javna dužnost uopće mogla obnašati, pri čemu obveznik poslove temeljem licence može obavljati i u privatnom aranžmanu nevezano za javnu dužnost, slijedom čega teret plaćanja članarine u strukovnoj komori treba snositi obveznik.

Obveznici nemaju pravo na plaćanje troškova sistematskog zdravstvenog pregleda za vrijeme trajanja radnog odnosa, jer se ne bi radilo o naknadi stvarnih troškova povezanoj sa obnašanjem javne dužnosti, kao niti o primitku koji bi bio isplaćen ako bi nastupila izvanredna okolnost koja je temelj za isplatu, već o dodatnoj naknadi za poslove obnašanja javne dužnosti.

Povjerenstvo polazeći od članka 5. stavka 1. točki 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe.

Naknade drugih troškova za obnašanje javne dužnosti odnose se na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina).

Osim toga, obveznik istodobno uz primanje plaće ima pravo i na plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da su navedeni slučajevi osiguranja povezani s rizicima koji nastaju ili su povezani s obnašanjem javne dužnosti.

Nadalje, osim naknada stvarnih troškova, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću.

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, obveznici imaju pravu na otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, kao i na propisano ili ugovoreno uvećanje osnovice plaće za navršene godine radnog staža, kada se povećava sama osnovna plaća obveznika.

U odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, isti bi mogli biti plaćeni ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnost, odnosno ako bi iste imale za cilj stjecanje certifikata koji je pretpostavka za obavljanje određenih poslova u tijelu javne vlasti (npr. poslovi javne nabave), s obzirom da bi u ovome slučaju edukacije i usavršavanje bili ponajprije u javnom interesu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana